Julkisasiamiehen ratkaisuehdotus Alber 26 päivänä lokakuuta 2000. - Euroopan yhteisöjen komissio vastaan Ranskan tasavalta. - Jäsenyysvelvoitteiden noudattamatta jättäminen - Direktiivi 97/66/EY - Henkilötietojen käsittely ja yksityisyyden suoja televiestinnän alalla - Direktiivin täytäntöönpanon laiminlyönti. - Asia C-151/00.



Oikeustapauskokoelma 2001 sivu I-00625



Julkisasiamiehen ratkaisuehdotukset

1. Tässä jäsenyysvelvoitteiden noudattamatta jättämistä koskevassa oikeudenkäynnissä komissio katsoo, että henkilötietojen käsittelystä ja yksityisyyden suojasta televiestinnän alalla 15 päivänä joulukuuta 1997 annettua Euroopan parlamentin ja neuvoston direktiiviä 97/66/EY (jäljempänä direktiivi) ei ole pantu täytäntöön.

2. Direktiivin 15 artikla kuuluu seuraavasti:

"1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 24 päivänä lokakuuta 1998.

Poiketen siitä, mitä ensimmäisessä alakohdassa säädetään, jäsenvaltioiden on saatettava tämän direktiivin 5 artiklan noudattamisen edellyttämät lait, asetukset ja hallinnolliset määräykset voimaan viimeistään 24 päivänä lokakuuta 2000.

- -

4. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle."

3. Komissio ei saanut Ranskan tasavallalta ilmoitusta direktiivin täytäntöönpanosta. Sen vuoksi se lähetti 3.2.1999 Ranskan hallitukselle EY 226 artiklassa tarkoitetun virallisen huomautuksen, johon se kehotti vastaamaan kahden kuukauden määräajassa.

4. Ranskan tasavalta ilmoitti 16.4.1999 saapuneella kirjeellä, että direktiivi oli jo täytäntöönpantu osittain ja että osa direktiivin muista säännöksistä pannaan lähiaikoina täytäntöön lainsäädäntötoimenpiteillä, joiden käsittely on jo edistynyt.

5. Kun Ranskan viranomaiset eivät ilmoittaneet asiasta mitään muuta, Ranskan tasavallalle lähetettiin 23.7.1999 komission perusteltu lausunto. Komissio huomautti siinä, että Ranskan tasavalta on laiminlyönyt velvollisuutensa täytäntöönpanna kannekirjelmässä mainitut direktiivin säännökset määräajassa. Komissio antoi Ranskan tasavallalle viimeisen mahdollisuuden täyttää velvoitteensa kahden kuukauden määräajassa.

6. Sen jälkeen Ranskan viranomaiset pyysivät määräajan pidentämistä ja ilmoittivat 22.10.1999 päivätyllä kirjeellä toistamiseen, että mainittujen säännösten noudattamisen edellyttämät toimenpiteet ovat meneillään.

7. Kun asiasta ei tämän jälkeen ilmoitettu mitään muuta, komissio toimitti 19.4.2000 yhteisöjen tuomioistuimeen käsiteltävänä olevan kanteen Ranskan tasavaltaa vastaan.

8. Euroopan yhteisöjen komissio vaatii, että

1. Ranskan tasavallan todetaan jättäneen noudattamatta direktiivin 97/66/EY 15 artiklan mukaisia velvoitteitaan, koska se ei ole toteuttanut säädetyssä määräajassa tämän direktiivin 4 artiklan 2 kohdan, 6 artiklan 1, 3 ja 4 kohdan, 7 artiklan, 8 artiklan 2, 3, 4 ja 6 kohdan, 11 artiklan 2 kohdan ja 12 artiklan noudattamisen edellyttämiä valtionsisäisiä toimenpiteitä eikä ilmoittanut niistä komissiolle

2. Ranskan tasavalta velvoitetaan korvaamaan oikeudenkäyntikulut.

Asianosaisten lausumat

9. Komissio toteaa, että EY 249 artiklan 3 kohdan ja EY 10 artiklan mukaan jäsenvaltiot ovat velvolliset toteuttamaan direktiivien noudattamisen edellyttämät toimenpiteet niiden saattamiseksi osaksi kansallista oikeusjärjestystä ennen niissä säädetyn määräajan päättymistä. Jäsenvaltiot ovat myös velvolliset ilmoittamaan näistä toimenpiteistä komissiolle viipymättä. Direktiivin 15 artiklan 1 kohdassa säädetty määräaika on päättynyt 24.10.1998, jolloin Ranska ei ollut toteuttanut kannekirjelmässä mainittujen säädösten täytäntöönpanon edellyttämiä toimenpiteitä. Ranskan viranomaiset eivät myöskään olleet ilmoittaneet näiden säännösten täytäntöönpanosta komissiolle perustellussa lausunnossa asetetun määräajan päättyessä 23.9.1999.

10. Komissio viittaa asiassa 52/75 annettuun tuomioon ja korostaa, ettei jäsenvaltion vastuun syntyminen riipu siitä, mistä valtion toimielimestä jäsenyysvelvoitteiden noudattamatta jättäminen johtuu, eikä jäsenvaltio voi sisäisen oikeusjärjestyksensä oikeussääntöihin, toimintatapoihin tai tilaan vetoamalla perustella sitä, ettei se ole noudattanut yhteisön direktiiveissä säädettyjä velvoitteita ja määräaikoja.

11. Ranskan tasavalta vetoaa uudelleen siihen, että mainittujen säännösten täytäntöönpanemiseksi tarvittava lainsäädäntö on työn alla.

Arviointi

12. Kanne on aiheellinen. On riidatonta, että kanteessa mainittuja laiminlyöntejä ei ole korjattu jäsenyysvelvoitteiden noudattamatta jättämistä koskevan menettelyn kannalta ratkaisevana ajankohtana eli perustellussa lausunnossa asetetun 23.7.1999 alkaneen kahden kuukauden määräajan päättyessä - edes postin kulusta johtuva määräaikojen mahdollinen pidentyminen huomioon ottaen.

13. Oikeudenkäyntikuluja koskeva ratkaisu seuraa yhteisöjen tuomioistuimen työjärjestyksen 69 artiklan 2 kohdasta.

14. Sen vuoksi esitän asian ratkaisemista seuraavasti:

1. Ranskan tasavalta ei ole noudattanut direktiivin 97/66/EY 15 artiklan mukaisia velvoitteitaan, koska se ei ole toteuttanut säädetyssä määräajassa tämän direktiivin 4 artiklan 2 kohdan, 6 artiklan 1, 3 ja 4 kohdan, 7 artiklan, 8 artiklan 2, 3, 4 ja 6 kohdan, 11 artiklan 2 kohdan ja 12 artiklan noudattamisen edellyttämiä valtionsisäisiä toimenpiteitä eikä ilmoittanut niistä komissiolle.

2. Ranskan tasavalta velvoitetaan korvaamaan oikeudenkäyntikulut.